
                 РЕПУБЛИКА БЪЛГАРИЯ
     ИНСПЕКТОРАТ КЪМ ВИСШИЯ СЪДЕБЕН СЪВЕТ


 гр. София 1301, ул. „Георг Вашингтон” № 17, тел.факс 989 48 66
ГОДИШНА ПРОГРАМА НА ИНСПЕКТОРАТА
          КЪМ ВИСШИЯ СЪДЕБЕН СЪВЕТ
                                        2011г.
Инспекторатът към Висшия съдебен съвет, като конституционен орган в рамките на съдебната власт, създаден с чл. 132а от Конституцията на Република България през 2007г., чиито правомощия са регламентирани подробно с чл.54 от Закона за съдебната власт, е оправомощен да проверява дейността на органите на съдебната власт, като действа служебно, по инициатива на граждани, юридически лица или държавни органи, включително на съдии, прокурори и следователи, без да засяга същността на правораздавателната им дейност. 

Приемането на четвъртата поред годишна програма на Инспектората към ВСС спомага за провеждането на последователна, координирана политика и очертава рамката на приоритетните за Инспектората цели и задачи, свързани със съдебната система и необходимостта от повишаванe степента на доверие на гражданите към правораздаването в Република България. 

С проверките, залегнали в Годишната програма за 2011 г., ИВСС допринася за качественото функциониране на механизъм за отчетност и контрол на съдебната система и е допълнителна гаранция за защита на правата и законните интереси на гражданите, за повишаване на доверието в съдебната система, за високо качество на предоставяните в рамките на системата услуги и гарантиран достъп до правосъдие. 
Годишната програма на ИВСС за 2011г. съдейства за постигане на стратегическите цели и приоритети, залегнали в Стратегията за продължаване на реформата на съдебната система в условията на пълноправно членство в Европейския съюз, според която 2011г. е период на множество предизвикателства пред държавите членки и пред ЕС, сред които е и изграждане на пространство на свобода, правосъдие и сигурност. В Стратегията специално внимание е обърнато на институционалното укрепване и мобилизиране на капацитета на Инспектората към ВСС, наред с ВСС и НИП, за подобряване на качеството на правосъдието и дисциплиниране на процесите в системата. Усилията на ИВСС ще са насочени и за осъществяване на предвиденото в стратегията активизиране дейността на Инспектората към ВСС за оценка на активността на ръководството по управлението на делата.
Важен акцент в дейността на Инспектората към ВСС през настоящата 2011г. е изпълнението на препоръките в доклада от юли 2010г. на Европейската комисия за напредъка на България в областта на правосъдието и вътрешните работи, относно продължаване усилията за реформиране на съдебната система, както и Стратегията за продължаване на реформата на съдебната система в условията на пълноправно членство в Европейския съюз, одобрена с Решение № 441 на МС от 28 юни 2010г. и  Годишната  програма за участието на Република България в процеса на вземане на решения на Европейския съюз, приета с Решение № 24 на Министерския съвет от 17 януари 2011г.
Поставените стратегически цели са за по-добро управление на съдебната система, противодействие на корупцията, както и сочените приоритети - подобряване управлението на органите на съдебната власт, в това число и развитие на капацитета на Инспектората при ВСС и постигане на европейски стандарт на правоприлагане и утвърждаване на върховенството на закона. 
І. ДЕЙНОСТ НА ИНСПЕКТОРАТА КЪМ ВСС ПО ИЗВЪРШВАНЕ НА ПРОВЕРКИ
При изготвяне на настоящата програма е отчетен тригодишният опит на Инспектората към ВСС при инспектиране дейността на органите на съдебната власт. Наред с реализиране на комплексни проверки на цялостната дейност на органи на съдебната власт, основно място в годишната програма заема извършването на тематични проверки по конкретни теми, както и контролни проверки  по изпълнение направените препоръки. Те в голяма степен съдействат за оценяване ефективността на административното ръководство на съответния съдебен орган, а от друга страна са коректив и за дейността на ИВСС, както и показател за необходимостта, резултатността и полезността на извършените проверки, чиято цел е усъвършенстване работата на съдебните органи и ускоряване на съдебната реформа.
 Основните цели при осъществяване на предвидените в годишната програма проверки са:
·  цялостен анализ и оценка на дейността на съответния орган на съдебната власт или по изпълнение на дадени при извършена комплексна проверка препоръки, или по определената тема - предмет на тематичната проверка;

·  подобряване на организацията и повишаване качеството на правораздавателната дейност чрез даване на конкретни препоръки по организацията, образуването, движението и приключването на съдебните, прокурорски и следствени дела;

· отчетност и контрол върху работата на магистратите чрез възможността за иницииране на дисциплинарни производства или предложения за поощрения;
·  уеднаквяване на съдебната практика посредством изготвяне на сигнали до компетентните органи с предложение за приемане на тълкувателни решения, както и посредством отправяне на сигнали, предложения и доклади до други държавни органи. 

При извършване на проверките, заложени в настоящата Годишна програма, ще се прилагат следните основни методи: 
- предварително събиране и проучване на информацията от статистически данни, получени сигнали, предварителни данни от органа на съдебната власт, съобразно вида на проверката;

- непосредствена проверка на документацията и на конкретните гражданските и административни дела, прокурорски и следствени дела/преписки/;
- анализ на предоставените документи и направените констатации.
Законодателно са закрепени принципите, на които се основава дейността на Инспектората - законосъобразност, обективност и публичност. При извършване на проверките, Инспекторатът ще се придържа към спазване и на следните принципи:

- ефективност - с оптимален разход на времеви, финансов и човешки ресурс;

- отговорност спрямо проверявания орган на съдебната власт и конкретен магистрат, както и към обществените интереси.
1. Комплексни  проверки за 2011г.
Комплексните проверки представляват цялостно, задълбочено проучване и анализиране дейността на органите на съдебната власт – съдилища, прокуратури и следствени отдели към окръжните прокуратури, по предвидената годишна програма и  плана за тяхното извършване.
Една от основните задачи в дейността на ИВСС е анализирането и уеднаквяването на моделите на администриране в органите на съдебната власт, както и популяризирането и поощряването на констатираните при  комплексното проучване на дела и преписки добри практики.
В хода на комплексните проверки през настоящата година, ИВСС ще продължава да изследва и анализира индивидуалната натовареност на магистратите и цялостната натовареност на органите на съдебната власт. Събраната информация ще се предоставя и на ВСС като основен кадрови орган на съдебната система.
Акцент  в дейността на Инспектората през 2011г. ще бъде анализирането и обобщаването на резултатите от извършените проверки.

В рамките на календарната 2011г. ще бъдат извършени комплексни проверки, както следва:

= Комплексни проверки в съдилищата -

· по граждански дела - ще бъдат проверени съдилища от Апелативен район – София: ОС – Благоевград, ОС – София,  РС-Своге, РС-Костинброд, РС-Ихтиман, РС-Ботевград, РС-Самоков;
· по административни дела – ще бъдат проверени Административен съд – София град, Административен съд – Пловдив, Административен съд – Варна, Административен съд - Велико Търново и Административен съд - Бургас
· по наказателни дела - ще бъдат проверени ОС-Шумен, РС-Шумен, ОС-Добрич, РС-Добрич, РС-Балчик, РС-Каварна, РС- Генерал Тошево и РС-Тервел, ОС-Кърджали.
 = Комплексна проверка в Апелативна прокуратура – София.
2. Тематични проверки за 2011г. 
Тематичните проверки се извършват по конкретна тема относно приложението на закона от съдебен орган, съдия, прокурор или следовател. 
 Част от предвидените в настоящата годишна програма тематични проверки ще бъдат проведени в хода на плановите комплексни проверки, с оглед спазване на принципа за ефективност в дейността на Инспектората чрез оптимален разход на времеви, финансов и човешки ресурс.
В хода на плановите тематични проверки, заложени като акцент в  настоящата годишна програма, ще се изследват както проблеми по образуване, движение и приключване на определена група дела и преписки, така и по прилагането на конкретни правни норми в определен орган на съдебната власт, в регионален или национален мащаб. Ще бъде анализирана и обобщена събраната информация относно противоречивата   практика, която  е констатирана при извършване на комплексните планови проверки през тригодишния опит  на ИВСС.
През 2011г. в съдилища от различни апелативни райони ще бъдат извършени следните тематични проверки по граждански дела:

- Тематична проверка „Анализ на производствата по постановяване на неприсъствени решения”   - в съдилища от Апелативен район – София - СГС, СРС, ОС-Благоевград;                                    

- Тематична проверка: Анализ за прилагане на случайния принцип за разпределение на делата в съдилища от Апелативен район – Пловдив: РС-Пловдив, ОС-Пловдив, АС-Пловдив, от Апелативен район Велико Търново: РС- Велико Търново, РС- Горна Оряховица;
- Тематична проверка по образуване и движение на бързите производства  по Глава ХХV ГПК в следните съдилища: РС-Хасково, РС-Свиленград, РС-Харманли и  ОС-Хасково;                                      

- Тематична проверка „Анализ на съдебната практика по прилагане на законодателството относно вписване в Търговския регистър – чл.19, ал.5, чл.25 и чл.30 от ЗТР и по приложение на Тълкувателно решение № 1 от 06.12.2002г. на ВКС по тълк. д. № 1/2002г., ОСГК – в съдилища от Апелативен район - София, Апелативен район - Варна и Апелативен район – Велико Търново;                      

 - Тематична проверка по прилагане на Закона за закрила на детето в производствата, образувани по СК и противоречива практика по определяне и събиране на държавни такси по някои от делата – РС-Асеновград, РС-Чепеларе, РС-Девин, РС-Габрово, РС-Дряново и РС- Трявна, РС-Пещера, РС-Велинград и РС-Пазарджик, както и в други съдилища по събраната информация от извършени предишни проверки.
През 2011г. ще бъдат осъществени следните планови тематични проверки в съдилищата по наказателни дела:
- Тематични проверки по наказателни дела в проверяваните съдилища от комплексните планови проверки в РС-Добрич, ОС-Добрич, РС-Генерал Тошево, РС-Балчик, РС-Тервел и РС-Каварна, РС-Плевен и ОС-Плевен:
         - „Оправдателни присъди, постановени от съдилищата в съдебен окръг Добрич в периода 01.01.2009г.-31.12.2009г.-анализ и причини за тяхното постановяване”;

         -„Правомощия на въззивния съд и причини за отмяна на присъдите и връщане на делото за ново разглеждане на прокурора или на първоинстанционния съд - чл.334, т.1 от НПК”;

В прокуратурите и следствените отдели към тях ще бъдат извършени следните планови тематични проверки:

- Тематични проверки по преписки и досъдебни производства, образувани в различни съдебни райони на страната, по повод  незаконно строителство в периода 2008г. – 2010г. – в ОП-Смолян, РП-Чепеларе, ОП-Хасково и РП-Ивайловград, ОП- Бургас, РП- Царево, ОП-Велико Търново, РП-Елена;
- Тематични проверки „Образуване и движение на досъдебните производства за имотни измами и документни престъпления” в РП-Велико Търново, ОП-Велико Търново, РП – Русе, ОП – Русе, РП- Варна, ОП- Варна, РП-Пловдив, ОП-Пловдив;                                                                                   
- Тематични проверки: „Изпълнение на присъдите, наложени на лица, извършили транспортни престъпления.” 
- Апелативен район – Велико Търново: ОП–Велико Търново и РП – Велико Търново, РП – Горна Оряховица и РП – Бяла;              
                                                                - Апелативен район - Бургас: ОП – Бургас и РП – Бургас, РП – Карнобат и РП – Айтос;                                                                         

                                                              - Апелативен район – София: ОП–Благоевград, РП – Благоевград и РП – Сандански.                                                                             

Плановите тематични проверки ще се извършват на място – чрез посещение в самия орган на съдебна власт и лично запознаване със съответните деловодна документация, дела, преписки, както и функциониращите електронни системи – Съдебно-административната системата «Съдебно деловодство» и системата за електронно разпределение на делата на случаен принцип - Law Choice и дистанционно, както и от събраната информация и данни от извършените комплексни планови проверки от предходни години.
3. Контролни проверки за 2011г.
Контролните проверки, предвидени в настоящата Годишна програма на ИВСС, ще се извършат въз основа на осъществените в тригодишния предходен период комплексни и тематични проверки, при които са направени съответните изводи и препоръки за преодоляване на установени  пропуски, а в някои случаи и лоши практики.

 През 2011г. ще бъдат извършени контролни проверки: 

= по граждански дела в съдилищата от съдебен район на ОС-Ловеч;                                                        в РС-Поморие и РС-Карнобат, РС-Велико Търново и РС-Горна Оряховица, ОС-Монтана, РС-Монтана, РС-Лом; РС-Елхово и ОС-Ямбол;  

= по граждански и търговски дела в АС-Пловдив;

= по наказателни дела  в  РС-Плевен и ОС-Плевен, в РС-Сандански, РС-Дряново, АС-Велико Търново, ОС-Велико Търново, РС-Велико Търново, РС-Габрово, РС-Севлиево, ОС-Разград, РС-Разград, РС-Исперих, РС-Кубрат.                                                                                            

 Предвидените с настоящата програма контролни проверки на органи на досъдебното производство са: в АП - Бургас, ОП - Бургас, РП – Бургас, РП-Несебър и РП-Поморие, ОП-Смолян, РП-Смолян, РП-Мадан, РП-Златоград, РП-Ардино, РП –  Свиленград, РП - Горна Оряховица и РП- Гоце Делчев.
4. Проверки по сигнали

Усилията на ИВСС през настоящата година ще бъдат насочени и към активизиране дейността за високо качество на правораздаването и на предоставените в рамките на съдебната система услуги, за гарантиран достъп до правосъдие.
Една от основните дейности на Инспектората към ВСС и през календарната 2011г. ще продължи да бъде свързана с осъществяване на предварителни проучвания и проверки по жалби и молби на физически лица, юридически лица, държавни органи и органи на местното самоуправление, съдии, прокурори, следователи и др.
Съобразно конкретните сигнали, с които ИВСС ще бъде сезиран и през 2011г., ще бъдат извършени задълбочени предварителни проучвания, като  при сигнали, относими към правомощията на ИВСС по чл. 54 от ЗСВ и при наличие на данни за допуснати нарушения, ще се извършват проверки на място или дистанционно. 
5. Проверки по инициатива на Инспектората към ВСС

Част от дейността на ИВСС и през 2011г. ще бъде извършване на  инцидентни проверки по собствена инициатива, след задълбочена преценка по всеки конкретен случай. Проверките, изхождайки от досегашния  тригодишен опит на ИВСС, ще се инициират служебно, по информация на пресата, електронните медии и други източници.

В зависимост от възникналия обществен интерес, Инспекторатът към ВСС ще полага допълнителни усилия за реализиране на проверки въз основа на самосезиране, които биха могли да прераснат и в тематични проверки, изследващи проблеми по образуване, движение и приключване на определена група дела и преписки или по прилагането на конкретни правни норми в конкретен орган на съдебната власт, в регионален или национален мащаб.
ІІ. ДРУГИ ДЕЙНОСТИ ПО ОСЪЩЕСТВЯВАНЕ НА ПРАВОМОЩИЯТА НА ИНСПЕКТОРАТА КЪМ ВСС:
През 2011г. Инспекторатът към ВСС ще акцентира усилията си по обобщаване и анализиране на събраната информация от извършените проверки през годините след създаването си.

Популяризиране на констатираните добри практики по организацията на административната дейност, администрирането, движението и приключването на делата.

Извършване на сравнителни анализи на дейността на съдебните органи преди и след проведените контролни планови и тематични проверки.
        Сигнализиране на компетентните органи за отправяне на искане за приемане на тълкувателни решения или тълкувателни постановления във връзка с констатираната противоречива съдебна практика.

         Отправяне на сигнали, предложения и доклади до други държавни органи, включително до компетентните органи на съдебната власт, включително и иницииране на дисциплинарни производства. 
ІІІ. ДЕЙНОСТИ НА ИНСПЕКТОРАТА КЪМ ВСС. ВЗАИМОДЕЙСТВИЕ С ДРУГИ ОРГАНИ.

И през настоящата година Инспекторатът към ВСС ще продължи да си сътрудничи и взаимодейства и с други органи на съдебната власт и основно с Висшия съдебен съвет.
Специално внимание ще се обърне на взаимодействието с ВСС и с Националния институт по правосъдие, за постигане на предвиденото в Стратегията институционално укрепване и мобилизиране на капацитета на Инспектората към ВСС, с оглед максимално обединяване на усилията за подобряване на качеството на правосъдието и дисциплиниране на процесите в системата. Сътрудничеството и през настоящата година ще се реализира чрез участие на Главния инспектор на ИВСС във всички заседания на ВСС, в работата на постоянните комисии на ВСС при обсъждане и приемане на законопроекти и други въпроси, свързани с дейността на ИВСС и съдебната власт, в това число и в работата на изрично предвидените с последното изменение на ЗСВ, в сила от 04.01.2011г. постоянни комисии - Комисия по предложенията и атестирането на съдии, прокурори и следователи, Комисия "Професионална етика и превенция на корупцията" и Комисия за изготвяне на анализ и последващи действия по препоръките на ИВСС.
С оглед подобряване на взаимодействието в работата с Комисията по предложенията и атестирането на съдии, прокурори и следователи и необходимостта от обективното провеждане на процедурата по атестиране, следва да се проучват и взимат предвид резултатите от извършени проверки от ИВСС на отделни магистрати. Резултатите от всички проверки и през настоящата година, по които са констатирани слабости, пропуски и нарушения, както и случаи, при които е установено добро изпълнение на служебните задължения, ще бъдат предоставени на вниманието на Комисията по предложенията и атестирането, както и на административните ръководители на органите на съдебната власт.
Чрез участието в заседанията на Комисията по дисциплинарните производства към ВСС, ИВСС ще допринася за своевременно преодоляване на текущо възникващи проблеми, уеднаквяване на практиката при определяне на вида на извършеното нарушение и съответстващото наказание и прилагането на единни стандарти.   

 Сътрудничеството с Националния институт по правосъдие ще продължи, като Инспекторатът към ВСС ще предоставя анализи, констатации, становища и пр., с оглед подпомагане на първоначалното и периодично обучение на магистратите в националния институт.

При реализиране на Годишната програма и на поставените цели, ИВСС ще осъществява тясно сътрудничество и координация с органите на съдебната власт, с Министерство на правосъдието, с Народното събрание,  с Министерство на вътрешните работи, с другите държавни органи, с органите на местно самоуправление и неправителствените организации.

С цялостната си дейност, Инспекторатът към ВСС ще съдейства за подобряване на директния диалог между съдебната власт и гражданите, за постигане на предвидената в Стратегията основна цел правосъдието да бъде доближено до гражданите, а образът на българския магистрат да се утвърди, като ангажиран и съпричастен към състоянието на обществото и неговите ценности.
Настоящата Годишна програма на Инспектората към ВСС съдейства за реализиране на водещата конституционна идея за ефективност, независимост, но и отчетност на съдебната власт, съответстваща на демократичната и правовата държава, както и на европейските ценности.
Годишната програма за дейността на Инспектората към ВСС за 2011г. е изготвена на основание чл. 54, ал.1, т.8 от Закона за съдебната власт и приета единодушно на заседание на инспектората, проведено на 14.02. 2011г.

